NÁRODNÁ RADA  SLOVENSKEJ REPUBLIKY

III. volebné obdobie

____________________________________________________________________
 NÁVRH
Z á k o n

z  ......... 2005
ktorým sa mení a dopĺňa zákon č. 172/2004 Z .z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok 

Národná rada Slovenskej republiky sa uzniesla na tomto zákone:





Čl. I

1. Za § 1 sa vkladá § 1a, ktorý znie:
„ § 1a

Tento zákon upravuje aj podmienky a postup pri prevode vlastníctva majetku štátu v správe Ministerstva vnútra Slovenskej republiky, Ministerstva dopravy, pôšt a telekomunikácií Slovenskej republiky a Ministerstva financií Slovenskej republiky alebo rozpočtových organizácií zriadených týmito ministerstvami, ktorý sa stal pre Ministerstvo vnútra Slovenskej republiky, Ministerstvo dopravy, pôšt a telekomunikácií Slovenskej republiky a Ministerstvo financií Slovenskej republiky alebo rozpočtové organizácie zriadené týmito ministerstvami prebytočným, 2) na obec alebo vyšší územný celok.“.
2. Za § 4 sa vkladá § 4a, ktorý znie:





„ § 4a

(1) Predmetom prevodu vlastníctva  majetku štátu  podľa § 1a môžu byť stavby a pozemky tvoriace so stavbami jeden funkčný celok, ktoré slúžili na ochranu štátnych hraníc na štátnej hranici so štátmi, ktoré sú dnes súčasťou Európskej únie.
(2) Pri prevode vlastníctva majetku štátu podľa odseku 1 sa primerane použijú ustanovenia § 3 a 4.

Čl. II

Tento zákon nadobúda účinnosť  dňom vyhlásenia.

Dôvodová  správa

Všeobecná časť:

Účelom novej osobitnej právnej úpravy, ktorá dopĺňa a rozširuje už schválený obdobný zákon č. 172/2004 Z. z. , je vytvorenie takých podmienok pre nakladanie  s  majetkom vo vlastníctve Slovenskej republiky v  správe Ministerstva vnútra Slovenskej republiky alebo v správe Ministerstva dopravy, spojov a telekomunikácií Slovenskej republiky alebo Ministerstva financií Slovenskej republiky, prípadne rozpočtových organizácií, ktoré zriadili, aké sú potrebné pre výkon funkcií ktoré im ukladá zákon a vláda SR.

Zároveň ide o ústretový krok voči potrebám územnej samosprávy, hlavne obcí a miest. Navrhovaný zákon by sa mal vzťahovať na taký nehnuteľný majetok, ktorý sa stal pre Ministerstvo vnútra Slovenskej republiky alebo Ministerstvo dopravy, spojov a telekomunikácií Slovenskej republiky alebo Ministerstva financií Slovenskej republiky prebytočným v dôsledku prebiehajúceho reformného procesu, decentralizácie verejnej správy resp. členstva SR v EÚ.

Navrhovaná novela zákona o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok by  vzhľadom na rozsah takéhoto majetku a  jeho špecifikum  zefektívnila nakladanie s ním, keďže  by  išlo o  priamy prevod  majetku obciam a  vyšším územným celkom, v územnom obvode ktorých sa majetok nachádza. Majetok  by  teda  nemusel byť  po  jeho vyhlásení za prebytočný a následnej ponuke štátnym rozpočtovým organizáciám a štátnym príspevkovým organizáciám ponúkaný v rámci osobitného ponukového konania. 

Uvedeným postupom by sa odstránila povinnosť stráženia týchto objektov, ich údržba , oprava, poistenie a pod. a  ušetrili by sa značné finančné prostriedky vynakladané  zo štátneho rozpočtu . 

Vzhľadom  na  špecifikum majetku – išlo by iba o ten majetok, ktorý v minulosti slúžil špeciálnym a ozbrojeným zložkám spadajúcim pod uvedené rezorty, ochrany  štátnych hraníc - sa  navrhuje, aby  pri  rozhodovaní  o prevode vlastníctva mala rozhodujúce postavenie vláda Slovenskej republiky. Na základe jej rozhodnutia sa prevod vlastníctva uskutoční darovacou zmluvou.

Osobitná  časť:

Čl. I

Bod 1 

Za § 1 sa vkladá nový § 1a, podľa ktorého sa pôsobnosť predmetného zákona okrem Ministerstva obrany SR a vyššej vojenskej správy sa  rozširuje aj o ďalšie ministerstvá a nimi zriadené rozpočtové organizácie, vymenované v novom paragrafe.

Bod 2

Za § 4 sa vkladá nový § 4a, ktorý definuje, ktorý nehnuteľný majetok by mohol byť predmetom prevodu vlastníctva a upravujúci postup pri prevode vlastníctva.

1. Ustanovuje sa, že predmetom prevodu vlastníctva podľa tohto zákona môže byť len prebytočný nehnuteľný  majetok vo vlastníctve Slovenskej republiky, ktorého správcom podľa osobitného zákona je Ministerstvo vnútra Slovenskej republiky alebo Ministerstvo dopravy, spojov a telekomunikácií Slovenskej republiky alebo Ministerstva financií Slovenskej republiky a ktorý slúžil ozbrojeným a silovým zložkám, ktoré spadali pod uvedené ministerstvá a o ktorý neprejaví záujem žiadna štátna rozpočtová organizácia alebo štátna príspevková organizácia, ktorej bol majetok ponúknutý podľa osobitného predpisu. 

2 .Na nakladanie s majetkom a jeho prevod sa primerane použijú ustanovenia platného zákona. Bolo by zbytočné vypracovať a aplikovať nový spôsob. 

Čl. II

Tento článok ustanovuje dátum nadobudnutia účinnosti zákona.
Doložka

finančných, ekonomických, environmentálnych vplyvov a vplyvov na zamestnanosť

1. Zhodnotenie finančných vplyvov:

a) odhad dopadov na štátny rozpočet: Predmetom prevodu bude len niektorý prebytočný nehnuteľný majetok štátu, ktorý bude prevedený na obce a vyššie územné celky darovacou zmluvou. Keďže ide o dvojstranný právny úkon, nemožno v súčasnosti kvantifikovať majetok, o ktorý budú mať obce a vyššie územné celky záujem a či teda príde k uzavretiu takejto zmluvy. Naviac každý jednotlivý prevod je podmienený súhlasom vlády Slovenskej republiky. Na základe uvedeného nemožno vopred vyčísliť ani odhadnúť dopad na štátny rozpočet.

b) odhad dopadov na rozpočet štátnych fondov: nemá dopad

c) odhad dopadov na rozpočty vyšších územných celkov a obcí: nie je možné vopred vyčísliť ani odhadnúť

d) odhad dopadov na rozpočet Sociálnej poisťovne a  rozpočet  Národného úradu práce: nemá dopad

e) odhad dopadov na rozpočet Fondu národného majetku a rozpočet Slovenského pozemkového fondu: nemá dopad

2. Zhodnotenie ekonomických vplyvov: nemá dopad

3. Zhodnotenie environmentálnych vplyvov: nemá dopad

4. Zhodnotenie vplyvov na zamestnanosť: nemá dopad

Doložka zlučiteľnosti

právneho predpisu

s právom Európskych spoločenstiev a právom Európskej únie

1. Navrhovateľ právneho predpisu: vláda Slovenskej republiky

2. Názov návrhu právneho predpisu: zákon o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok.

3. Záväzky Slovenskej republiky vo vzťahu k Európskym spoločenstvám a Európskej únii:
a) identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis comunautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky,

Predkladaný návrh zákona svojou problematikou nepatrí medzi prioritné oblasti aproximácie práva uvedené v článku 70 Európskej dohody o pridružení a svojou problematikou nepatrí ani medzi priority odporúčané v  Bielej knihe. Problematika návrhu zákona nie je prioritou aproximácie práva ani podľa aktualizovaného znenia NPAA, Partnerstva pre vstup, screeningu, Pravidelnej správy Európskej komisie o stave pripravenosti SR na členstvo v EÚ a Prioritných úloh vlády SR na rok 2003. 

Zákon o prevode vlastníctva nehnuteľného majetku štátu na obce a vyššie územné celky nieje úlohou zahrnutou do Plánu legislatívnych úloh vlády Slovenskej republiky na rok 2003,

b) identifikácia záväzkov vyplývajúcich zo schválených negociačných pozícií v príslušnej kapitole, ktorá je predmetom návrhu právneho predpisu: bezpredmetné.

4. Problematika návrhu právneho predpisu nie je upravená v práve Európskych spoločenstiev a v práve Európskej únie.

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné.

6. Gestor: bezpredmetné.

7. Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné, žiadny expert sa nezúčastnil pri príprave návrhu zákona.

